《和李提干携诗相访》
宋代·王炎

古来论人物，西蜀名士多。
李侯有酝藉，自爱如随和。
不肯扣朱门，漫刺独我过。
笔端金石鸣，音节如九歌。
小拂榻上尘，挥麈倾悬河。
岁月易晼晼，功名忌蹉跎。
西风向摇落，如此羁旅何。
倦游且西还，万里行江沱。
士诚有所挟，光彩终不磨。
翰墨更著鞭，渊云可同科。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。